ปธน.บารัค โอบาม่าระบุ โครงการนิวเคลียร์ของเกาหลีเหนือ เป็นภัยคุกคามต่อโลกอย่างร้ายแรง
ปธน. บารัค โอบามากล่าวว่า โครงการนิวเคลียร์ของเกาหลีเหนือ เป็นภัยคุกคามต่อโลกอย่างร้ายแรง ผู้สื่อข่าว ปธน. โอบามาและอาคันตุกะคือประธานา
ผู้นำทั้งสองกล่าวที่บริเวณ โรส การ์เด้นซึ่งอยู่ในเขตของทำเนียบขาวว่า จะต้องนำมติของสหประชาชาติเมื่อสัปดาห์ที่แล้วมาใช้บังคับ ประธานาธิบดี โอบามา ซึ่งยืนเคียงข้างประธานาธิบดีลี เมียง-บักต่างเห็นพ้องต้องกันว่าจะไม่ยอมให้เกาหลีเหนือมีอาวุธนิวเคลียร์ไว้ในความครอบครองเป็นอันขาด ประธานาธิบดี โอบามากล่าวว่าการขู่คุกคามและการกระหายสงคราม จะไม่ทำให้เกาหลีเหนือเป็นที่เคารพนับถือหรือมีเกียรติยศชื่อเสียงอะไรขึ้นมาและว่าเกาหลีเหนือมีทางเลือกอีกทางหนึ่ง ท่านประธานาธิบดีกล่าวไว้ตอนนี้ว่า “ข้าพเจ้าต้องการจะบอกให้เกาหลีเหนือทราบอย่างชัดเจนว่ายังมีทางเลือกอีกทางหนึ่งสำหรับเกาหลีเหนือ อันเป็นทางที่นำไปสู่สันติภาพและโอกาสด้านเศรษฐกิจสำหรับชาวเกาหลีเหนือซึ่งรวมถึงการเข้าร่วมอยู่ในประชาคมนานาชาติด้วย” ประธานาธิบดี โอบามากล่าวว่าท่านและประธานาธิบดี ลี เมียง-บักเห็นพ้องกันว่าเกาหลีเหนือจะบรรลุถึงจุดหมายปลายทางดังกล่าวได้ด้วยวิธีการเจรจาต่อรองโดยสันติเท่านั้น ประธานาธิบดี ลี เมียง-บัก กล่าวผ่านล่ามว่าเกาหลีใต้ญี่ปุ่น จีน รัสเซียและสหรัฐมีความคิดเห็นตรงกันในการไม่ยอมให้เกาหลีเหนือ ประพฤติตนแบบที่แล้วๆมาอีกต่อไป ประธานาธิบดีเกาหลีใต้กล่าวผ่านล่ามว่า “ขณะนี้เกาหลีเหนือจะเข้าใจแล้วว่าครั้งนี้ แตกต่างจากครั้งก่อนๆคือเกาหลีเหนือจะไม่สามารถดำเนินการ หรือใช้กลยุทธ์แบบครั้งที่ผ่านๆ มา” ประธานาธิบดีโอบามาเห็นคล้อยตามทัศนะของประธานาธิบดีเกาหลีใต้ ที่ว่าถึงเวลาแล้วที่จะต้องทำให้เกาหลีเหนือเลิกคุกคามประเทศเพื่อนบ้านแล้วก็ได้รับรางวัลเป็นการตอบแทนสำหรับการเลิกความประพฤติดังกล่าว ประธานาธิบดีโอบามากล่าวไว้ตอนนี้ว่า “สารที่เรากำลังจะส่งไปและเมื่อข้าพเจ้าใช้คำว่า “เรา”นั้น มิได้หมายถึงสหรัฐและเกาหลีใต้เท่านั้นแต่คิดว่า รวมถึงประชาคมระหว่างประเทศด้วย ที่จะลบล้างแบบแผนดังกล่าวนั้น” เจ้าหน้าที่อเมริกันกล่าวว่า เกาหลีเหนือมีท่าทีว่ากำลังเตรียมทดลองนิวเคลียร์ใต้ดินอีกครั้งหนึ่งหลังจากทดลองมาแล้วสองครั้ง ประธานาธิบดี โอบามากล่าวว่า เกาหลีเหนือซึ่งมีประวัติว่าชอบคุกคามประเทศเพื่อนบ้านและแพร่กระจายเทคโนโลยีนิวเคลียร์หมายถึงว่า เราไม่ควรยอมรับว่าเป็นประเทศที่มีอาวุธนิวเคลียร์โดยชอบธรรม ส่วนประธานาธิบดี ลี เมียง-บักยังเรียกร้องให้เกาหลีเหนือ ปล่อยผู้สื่อข่าวชาวอเมริกันสองคน และคนงานชาวเกาหลีใต้อีกคนหนึ่งที่โดนจำคุกอยู่ในเกาหลีเหนือนั้นด้วย